Svona framkoma er auðvitað ófyrirgefanleg og mikið vildi Stella að mamma hennar væri bara venjuleg . Fatíma ( Agla Bríet Einarsdóttir ) er að fara í mosku með mömmu sinni , Júdíta ( Vera Stefánsdóttir ) í fermingarveislu , Guðbjörg ( Thea Snæfríður Kristjánsdóttir ) á leið í sumarbústað með pabba og mömmu . Þar eru auk mömmu pabbi ( Gunnar Helgason ) sem er atkvæðalítill , stóri bróðir Palli ( Ásgrímur Gunnarsson ) sem vill helst vera ber að ofan og litli bróðir Siggi sítróna ( Auðunn Sölvi Hugason ) sem er alltaf óhreinn og getur ekki sagt err . Við förum í fermingarveisluna til Ragnars frænda ( Matthías Davíð Matthíasson ) , í skólanum hittum við taugaveiklaða kennarann hennar Stellu ( Þórunn Lárusdóttir ) og fáum taugaáfall með henni . Leikurinn er í traustum höndum . Það er gríðarlega mikill erill á sviðinu og hávaðinn er talsverður enda allt magnað ( nema kannski Valgerður ? ) . Búningar Bjarkar Jakobsdóttur eru við hæfi , ekki síst dívubúningar mömmu klikk , og lýsing Freys Vilhjálmssonar heldur þokkalega vel í við hamaganginn . Utan um þetta allt heldur svo leikstjórinn , Björk , sínum styrku höndum , þrautþjálfuð í að skemmta börnum og unglingum . Þau hundruð eða þúsundir barna og ungmenna sem munu sjá þessa sýningu á næstu mánuðum geta hlakkað til .